钦定古今图书集成/理学汇编/文学典/第088卷 > 韩性〈程端礼程端学〉
## 钦定古今图书集成/理学汇编/文学典/第088卷 > 韩性〈程端礼程端学〉

按《元史儒学传》：“性字明善，绍兴人。其先家安阳，宋司
徒兼侍中魏忠献王琦，其八世祖也。高祖左司郎中
膺胄，扈从南渡，家于越。性天资警敏，七岁读书，数行
俱下，日记万言。九岁通《小戴礼》，作大义，操笔立就，文
意苍古，老生宿学皆称异焉。及长，博综群籍，自经史
至诸子百氏，靡不极其津涯，究其根柢。而于儒先性”
理之说，尤深造其阃域。其为文辞，博达儁伟，变化不
测，自成一家。言四方学者受业其门，户外之屦，至无
所容。延祐初，诏以科举取士，学者多以文法为请。性
语之曰：“今之贡举，悉本朱熹私议，为贡举之文，不知
朱氏之学可乎？《四书》《六经》千载不传之学，自程氏至
朱氏，发明无馀蕴矣，顾行何如耳。有”德者必有言，施
之场屋，直其末事，岂有他法哉？凡经其口授指画，不
为甚高论，而义理自胜，不期文之工而不能不工，以
应有司之求，亦未始不合其绳尺也。士有一善，必为
之，延誉不已，及辨析是非，则毅然有不可犯之色。性
出无舆马仆御，所过负者息肩，行者避道，巷夫衢叟，
至于童稚厮役，咸称之曰韩先生。韩先生云，宪府尝
举为教官，谢曰：“幸有先人之弊，庐可庇风雨，薄田可
具𫗴粥，读书砥行，无愧古人足矣，禄仕非所愿也。”受
而不赴。暮年愈自韬晦，然未尝忘情于斯世。郡之良
二千石，政事有所未达，辄往咨访。性从容开导，洞中
肯綮，裨益者多。天历中，赵世延以性名上闻，后十年，
门人李齐为南台监察御史，力举其行义，而性已卒
矣，年七十有六。卒后，南台御史中丞月鲁不花尝学
于性，言性法当得谥，朝廷赐谥“庄节先生。”其所著有
《礼记说》四卷、《诗音释》一卷、《书辨疑》一卷、《郡志》八卷、《文
集》十二卷。当性时，庆元有程端礼、端学兄弟者。端礼
字敬叔，幼颖悟纯笃，十五岁能记诵《六经》，晓析大义。
庆元自宋季皆尊尚陆九渊氏之学，而朱熹氏学不
行于庆元。端礼独从史蒙卿游，以传朱氏明体适用
之指，学者及门甚众。所著有《读书工程》，国子监以颁
示郡邑校官为学者式。仕为衢州路儒学教授，卒年
七十五。端学字时叔，通《春秋》，登至治辛酉进士第，授
仙居县丞，寻改国子助教。动有师法，学者以其刚严
方正，咸严惮之。迁太常博士，命未下而卒。后以子徐
贵，赠礼部尚书。所著有《春秋本义》三十卷，《三传辨疑》
二十卷，《春秋或问》十卷。